**«ΣΤΡΩΜΑΤΑ» / ”LAYERS”. Αρχαιολογικό εργαστήριο για άτομα με ψυχικά νοσήματα** (EHDs 2022: Θεσσαλονίκη, 23-24 Σεπτεμβρίου 2022).

Εισηγητής φορέας: Εφορεία Αρχαιοτήτων Περιφέρειας Θεσσαλονίκης

Συνεργάτης φορέας: Α΄ Πανεπιστημιακή Ψυχιατρική Κλινική Α.Π.Θ.

Συμμετέχων φορέας: ΜΟΜus-Μουσείο Σύγχρονης Τέχνης

*[…] οι πόλεις του Μάρκο Πόλο έμοιαζαν μεταξύ τους, λες και το πέρασμα από τη μια στην άλλη δεν συνεπαγόταν ένα ταξίδι αλλά απλώς μια αλλαγή των στοιχείων τους. […] αφού αποδομούσε την πόλη κομμάτι-κομμάτι, την ξανάκτιζε με ένα άλλο τρόπο, αντικαθιστώντας στοιχεία, μετακινώντας τα, αναστρέφοντάς τα.[…]*

*«Ενώ σε ένα σου νεύμα, μεγαλειότατε, η πρώτη και μοναδική πόλη ορθώνει τα τείχη της ακηλίδωτη, εγώ μαζεύω τις στάχτες των άλλων πιθανών πόλεων που εξαφανίζονται για να αφήσουν ελεύθερο χώρο και δεν θα μπορέσουν ποτέ πια να χτιστούν και να χαραχθούν στη μνήμη μας.»*

Ίταλο Καλβίνο, *Οι αόρατες πόλεις*. Αφήγημα, μτφ. Ανταίος Χρυσοστομίδης, Αθήνα 2004, εκδ. Καστανιώτη.

Ποιούς περαιτέρω επικαιροποιημένους ρόλους θα όφειλαν να λάβουν οι Αρχαιότητες και εν γένει η Πολιτιστική Κληρονομιά ως στρατηγική Βιωσιμότητας στο σύγχρονο εδώ και τώρα; Πώς οι ρόλοι αυτοί θα διεύρυναν την έννοια της Βιώσιμης Πολιτιστικής Κληρονομιάς πέραν της επιβιωτικής της εξάρτησης από την κλιματική αλλαγή, αλλά και πέραν των σπουδαίων πρακτικών βιωσιμότητας που μας διδάσκει το παρελθόν για την ισορροπημένη συνάρτησή μας προς το φυσικό περιβάλλον; Κατά πόσον κατανοούμε τη φυσιογνωμία, σημασία και αξία του ίδιου αυτού του περιβάλλοντος όπου ζούμε και το οποίο καλούμαστε να προστατεύσουμε; Κατά πόσον το συλλαμβάνουμε στην ολότητά του; Πώς θα αποκαθιστούσαμε τη βιωματική μας σύνδεση με αυτό, ώστε η κρισιμότητα της προστασίας του πέραν από θεσμική επιταγή να αποτελεί και προσωπική υπόθεση καθενός μας;

Πώς η Πολιτιστική Κληρονομιά δύναται να συμβάλει στην αποκατάσταση της συνδεσιμότητας αυτής και την (επαν)ανακάλυψη των αξιών του περιβάλλοντος όπου ζούμε; Και μια ανακάλυψη τέτοια τί θα σήμαινε συναισθηματικά για το άτομο; Πώς τελικώς ανταποκρινόμαστε ψυχικά στο περιβάλλον μας και πώς η ουσιαστική κατανόησή του θα επιδρούσε στην ψυχική μας ζωή; Μπορεί η βιωματική συσχέτιση με τα μνημεία και το πολιτιστικό τοπίο να ενεργοποιήσει συναισθηματική και ψυχική απόκρισή μας στο περιβάλλον όπου ζούμε; Και τότε, τι θα σήμαινε η ψυχική πρόσληψή του; Θα εγκαθίδρυε την ενεργητική συσχέτισή μας με αυτό και την προστασία του; Πόσο καθοριστική, λοιπόν, θα ήταν μια τέτοια προοπτική για την ατομική και συλλογική μας ευημερία;

Κι ακόμη, η βιωματική συνδεσιμότητα και ψυχική πρόσληψη του περιβάλλοντος όπου ζούμε μέσα από την αρχαιολογική ερμηνευτική οπτική τί είδους σημασία θα είχε για το ίδιο το άτομο; Θα μπορούσε ως ερέθισμα να ενέχει ψυχοθεραπευτικές προεκτάσεις; Τί θα συνέβαινε άραγε αν, για παράδειγμα, κατευθύναμε τη ματιά μας στα αρχαιολογικά τοπία μέσα στο σύγχρονο αστικό περιβάλλον των πόλεων και στα πολιτιστικά τοπία που είτε ηθελημένα, είτε δυναμικά, είτε επιβεβλημένα, είτε αναπάντεχα μορφοποιούνται από και γύρω από αυτά; Ή αν περιπλανιόμαστε στο αστικό ιστό ανακαλύπτοντας μετατοπιζόμενοι τις ποικίλες οπτικές θέασης των μνημείων και των τοπίων τους και το πως αυτά αλληλοεπιδρούν με άλλα συστατικά του μέρη και συναπαρτίζουν το ιστορικό αστικό τοπίο προσδίδοντας στην πόλη τη φυσιογνωμία της; Αν κατανοούσαμε τις πόλεις ως οντότητες από παράλληλες και αλληλεπικαλυπτόμενες χρονικότητες; Ποιά η δυναμική στη φθορά, στο αποσπασματικό, το κενό; Και, τελικώς, τί είδους αποτελέσματα θα μας έφερνε ένα πείραμα αντίστιξης ανάμεσα στην αρχαιολογική οπτική και στην ψυχοθεραπευτική διαδικασία;

Υπό το παραπάνω πνεύμα πραγματοποιήθηκε το διήμερο αρχαιολογικό εργαστήριο για άτομα με ψυχικά νοσήματα «Στρώματα/Layers», το οποίο διεξήχθη σε συνέχεια ανάλογης περυσινής εορταστικής δράσης των Ε.Η.Π.Κ. σε συνεργασία με την Α΄ Πανεπιστημιακή Ψυχιατρική Κλινική Α.Π.Θ., στο Γ.Ν.Θ. Παπαγεωργίου, και με τη συμμετοχή φέτος του MOMus-Μουσείου Σύγχρονης Τέχνης. Βασικός στόχος του, από πλευράς μας, ήταν η διερεύνηση δυνητικής λειτουργίας των αρχαιοτήτων ως ψυχοθεραπευτικού ερεθίσματος.

Το εργαστήριο διαρθρώθηκε σε τέσσερα επιμέρους στάδια, τα τρία αρχαιολογικού σκεπτικού, υπό τους άξονες ανασκαφής, αναστήλωσης και πολιτιστικού τοπίου, και το καταληκτικό βασισμένο στη στρατηγική σύζευξης Πολιτιστικής Κληρονομιάς και Σύγχρονου Πολιτισμού. Οι συμμετέχοντες ήταν νοσηλευόμενοι ασθενείς, συνοδευόμενοι από επιστημονικό και νοσηλευτικό προσωπικό της Πανεπιστημιακής Κλινικής, συνολικώς δεκαπέντε (15) άτομα τις δύο μέρες.

Η πρώτη ημέρα του εργαστηρίου περιλάμβανε επίσκεψη σε μία ενεργή σωστική ανασκαφή, τον αρχαιολογικό χώρο Αγρεπαύλεως Παλαιοκάστρου, και κατόπιν σε ένα μνημείο όπου διενεργούνται εργασίες συντήρησης, αποκατάστασης και διαμόρφωσης του άμεσου περιβάλλοντος χώρου του, τον βυζαντινό ναό Μεταμόρφωσης Χορτιάτη. Στόχος ήταν μια εξοικείωση με διαδικασίες ανασύνθεσης της ιστορικής μνήμης και με μια χρονικότητα αλληλοεπικαλύψεων και, συγχρόνως, η αναγνώριση της δυναμικής του αποσπασματικού και της αξίας που εμπεριέχεται στη φθορά.

Αφενός επιδίωξη στάθηκε η παρατήρηση των ανασκαφικών στρωμάτων και επισήμανση των επιμέρους οικοδομικών φάσεων, ώστε με αφορμή το οικοδομικό χρονικό ενός ανασκαμμένου συγκροτήματος να καταφανεί η ροή του παρελθόντος όπως αποτυπώθηκε σε αλλεπάλληλα αρχαιολογικά στρώματα ανέγερσης, καταστροφής, αναδόμησης, ενσωμάτωσης ερειπίων, αλλαγής λειτουργιών, απόδοσης νέων χρήσεων, τεκμηρίων ενός διαρκούς μετασχηματισμού της ιστορικής πραγματικότητας του συγκεκριμένου μνημειακού συγκροτήματος και απτών μαρτυριών αναπροσαρμογής και προσαρμοστικότητας στις εκάστοτε αναδυόμενες συνθήκες.

Και αφετέρου μέσα από τις αναστηλωτικές πρακτικές που εφαρμόσθηκαν στον βυζαντινό ναό να καταδειχθούν οι προσεγγίσεις ενός οικοδομικού οργανισμού υπό αποκατάσταση, η εξειδικευμένη φροντίδα που του επιδίδεται, η κατανόηση που προϋποθέτει, τα επιμέρους βήματα επεμβάσεων, οι διαδικασίες επιλογής των υλικών, η συμβατότητα, το αποσπασματικό, η αναγωγή της φθοράς σε αξία. Αλλά και η μέριμνα για την ένταξή του στο υπάρχον τοπίο και το εκ νέου διαμορφωμένο άμεσο περιβάλλον του. Την ίδια στιγμή η παρατήρηση των εργασιών συντήρησης τοιχογραφικού διακόσμου παρείχε εύγλωττη εικόνα επάλληλων στρωμάτων και της αποκάλυψής τους, δίνοντας και το μήνυμα της επιμονής, της μεθοδικότητας και του χρόνου που χρειάζεται το όλο εγχείρημα.

Τη δεύτερη μέρα έλαβε χώρα πρωινός περίπατος μέσα στο ιστορικό κέντρο της Θεσσαλονίκης, ο οποίος κατέληξε στο ΜΟΜus-Μακεδονικό Μουσείο Σύγχρονης Τέχνης, όπου και πραγματοποιήθηκε το καταληκτικό στάδιο της δράσης.

Το τρίτο στάδιο του εργαστηρίου εστιάστηκε ειδικότερα στον φετινό εορταστικό άξονα “Sustainable Heritage”, υπό το πνεύμα της Historic Urban Landscape (HUL) Approach της Unesco για τη βιωσιμότητα των ιστορικών πόλεων. Προσεγγίζοντας το ιστορικό αστικό τοπίο της Θεσσαλονίκης από αρχαιολογική οπτική επιχειρήθηκε κατανόηση της φυσιογνωμίας του, ως διαλεκτικής σύνθεσης επάλληλων στρωμάτων ιστορικής πραγματικότητας της πόλης, με τα μνημεία-σταθερές και τα μεταβαλλόμενα πολιτιστικά τοπία να διαμορφώνονται γύρω τους.

Έχοντας ως κομβικά σημεία μνημεία του συνόλου Παγκόσμιας Κληρονομιάς της Θεσσαλονίκης, αποσπάσματα της βυζαντινής πόλης που προβάλλουν σήμερα ως πολεοδομικά κενά, η ανάπτυξη του περιπάτου ακολούθησε βασικούς άξονες του πολεοδομικού σχεδίου της Διεθνούς Επιτροπής Ανασχεδιασμού Θεσσαλονίκης. Το συνοπτικά λεγόμενο αυτό Σχέδιο Hébrard εκπονήθηκε μετά την πυρκαγιά που κατέστρεψε σχεδόν ολοσχερώς το ιστορικό κέντρο της πόλης τον Αύγουστο του ’17.

Επρόκειτο για μια ολιστικής προσέγγισης πρόταση πολεοδομικού ανασχεδιασμού που υπηρετούσε το όραμα για την οικονομική ανάπτυξη της Θεσσαλονίκης και συνέδεε άμεσα την αξία ενός θεμελιωμένου στην ιστορική ταυτότητα της πόλης σύγχρονου αστικού τοπίου με τη βιωσιμότητά της. Και ήταν αυτή ακριβώς η αντίληψη που έθεσε τα σωζόμενα βυζαντινά μνημεία ως εστιακά σημεία του πολεοδομικού σχεδιασμού, ώστε διασυνδεδεμένοι αρχαιολογικοί χώροι και πολεοδομικοί άξονες να είναι τα πολεοδομικά αυτά κενά που συνέχουν τον σύγχρονο αστικό ιστό και εξασφαλίζουν τις πολλαπλές οπτικές γωνίες θέασης της πόλης.

Εν προκειμένω, η υπόθεσή μας ήταν αν μια αρχαιολογικής οπτικής βιωματική κατάκτηση του ιστορικού χώρου της πόλης, μέσω της κίνησης σε μια τεθλασμένη πορεία ανάμεσα σε μνημεία-κόμβους και διαμέσου ιστορικών αξόνων και έχοντας δύο τουλάχιστον στρώματα αναφοράς να αποκαθιστούν τη γραμμή χρονικότητας, θα μπορούσε να λειτουργήσει ως απτό παράδειγμα για την προσέγγιση και του ψυχικού χώρου.

Υποκείμενη πεποίθησή μας ήταν ότι οι αναπροσαρμογές και οι μεταμορφώσεις μιας πόλης ανά τους αιώνες, είτε μέσα από αλλεπάλληλα τραυματικά γεγονότα όπως σεισμούς, πυρκαγιές καταρρεύσεις ή ως απότοκο φυσικής φθοράς ή και από καθαρή επιλογή, οι οποίες άλλοτε προσεκτικά σχεδιασμένες ή άλλοτε δυναμικά αναδυόμενες, θα μπορούσαν να λειτουργήσουν ενθαρρυντικά καταδεικνύοντας το γεγονός ότι η αναγέννηση είναι μια απολύτως εφικτή διαδικασία, που αξιοποιεί γόνιμα το οικείο παρελθόν -είτε διατηρώντας, είτε ενσωματώνοντας, είτε απορρίπτοντάς το-, για να δημιουργήσει την εκάστοτε δεδομένη στιγμή το παρόν της πόλης.

Από πλευράς προσέγγισης, πρώτη και βασική επιδίωξή μας στάθηκε η εξάσκηση των συμμετεχόντων στην παρατήρηση και διάκριση επιμέρους στρωμάτων και στην κατανόηση της φυσιογνωμίας του ιστορικού αστικού τοπίου ως μιας ιστορίας αλληλοεπικαλύψεων. Ιδιαιτέρως εύληπτη ως προς αυτό ήταν η διάκριση του στρώματος της μεσοπολεμικής αρχιτεκτονικής υπό το οποίο αναγεννήθηκε το ιστορικό κέντρο της πόλης μετά την καταστροφή του το 1917, ενώ συγχρόνως γίνονταν διαρκείς αναγωγές στο παρελθόν μέσω αναφορών στις διατηρημένες σε υπόγεια ανασκαφείσες αρχαιότητες κάτω από υπάρχοντα κτήρια, αλλά παράλληλα και επισημάνσεις για την *ad hoc* ανάπτυξη που ακολούθησε μεταπολεμικά και καθόρισε τη σύγχρονη εικόνα της πόλης. Ο στόχος μας ήταν η ενεργή πρόσληψη του ιστορικού αστικού τοπίου και η ενσυνείδητη πορεία μέσα στο τοπίο αυτό.

Γενικά, επισημάνθηκαν η δυναμική και συνάμα συνεκτική λειτουργία του κενού στον αστικό χώρο, τα αρχαιολογικά κενά και ως αποσπάσματα μνήμης, οι πολλαπλές οπτικές διασυνδέσεις των αρχαιολογικών τοπίων μέσα στην πόλη, τα επάλληλα ιστορικά και αρχαιολογικά στρώματα με τους αναδεδειγμένους και τους εν κρυπτώ διατηρούμενους αρχαιολογικούς «τόπους», αλλά και η κάθετη διαστρωμάτωση των νεότερων μνημείων και σύγχρονων κτηρίων που μορφοποιούν το αρχιτεκτονικό παλίμψηστο της πόλης. Ιδιαίτερη προσοχή δόθηκε στη διαρκή μετατόπιση της οπτικής μας μέσα στον χώρο, ενώ διατηρήθηκε σταθερά μια πορεία βασισμένη σε παράλληλες χρονικότητες, που όμως συνυπάρχουν αποσπασματικά συνθέτοντας το τοπίο της σύγχρονης πόλης, το οποίο ατομικά και συλλογικά βιώνουμε.

Ο περίπατος κατέληξε στο MOMus-Μουσείο Σύγχρονης Τέχνης, επί νοητού άξονα του Σχεδίου Εμπράρ και αυτό και, μάλιστα, οικοδομημένο σε αρχαιολογικό «τόπο», σε τμήμα του ανατολικού νεκροταφείου της Θεσσαλονίκης. Στο μουσείο επιχειρήθηκε εμπέδωση της αρχαιολογικής παρατήρησης και ολοκλήρωση της βιωματικής εμπειρίας μέσω έργων σύγχρονης γλυπτικής και φωτογραφίας από τη Συλλογή του τέως Μακεδονικού Μουσείου Σύγχρονης Τέχνης. Η επιλογή μιας διαδρομής εντός του μουσείου σχεδιάσθηκε κατ’ αναλογίαν προς τη διαδρομή του περιπάτου στην πόλη, ενώ πραγματοποιήθηκαν και στοχευμένες ασκήσεις εμπέδωσης (βλ. αναλυτικά τη σχετική επισυναπτόμενη περιγραφή).

Όσον αφορά τις συνθήκες διεξαγωγής της δράσης αναγνωρίζουμε ότι προκάλεσε κόπωση σε νοσηλευόμενους συμμετέχοντες η συνολική ημερήσια διάρκεια όπως προέκυψε από τη συμπύκνωση των επιμέρους δράσεων εντός διημέρου και τη διεξαγωγή δύο συνεχόμενων δράσεων ανά ημέρα. Ωστόσο, η συμμετοχή τους ήταν ιδιαιτέρως ενεργητική. Εν προκειμένω, το πνεύμα διεξαγωγής του συγκεκριμένου αρχαιολογικού εργαστηρίου εντός του εορταστικού πλαισίου των Ε.Η.Π.Κ. ήταν να δοθεί συνολικά το στίγμα των αξόνων της προτεινόμενης αρχαιολογικής δράσης για ψυχικά πάσχοντες, ούτως ώστε να εγκαινιασθεί στο εξής μια τακτική πιλοτική διεξαγωγή επιμέρους δράσεων πάνω στις συγκεκριμένες κατευθύνσεις.

Από πλευράς της, η Πανεπιστημιακή Κλινική έχει διενεργήσει μια πρώτη αποτίμηση της συγκεκριμένης δράσης (βλ. τη σχετική συνημμένη έκθεση). Η προκαταρκτική αυτή αξιολόγηση απέβη ενθαρρυντική για τη συνέχιση του εγχειρήματος, το οποίο προβλέπεται να συνεχισθεί πιλοτικά μία φορά τον μήνα έως το καλοκαίρι του 2023, πιθανώς με διακριτές επιμέρους δράσεις για νοσηλευομένους, ψυχοθεραπευόμενους και φροντιστές, ώστε να καταδειχθεί η κατάλληλη προσέγγιση για κάθε ομάδα. Στόχος είναι η συστηματική και μετρήσιμη αποτίμηση της όποιας ή μη λειτουργίας των αρχαιοτήτων ως ψυχοθεραπευτικού ερεθίσματος, με σκοπό την κατάρτιση πρότασης για τον από κοινού σχεδιασμό ενός ερευνητικού προγράμματος στο πλαίσιο της Πολιτιστικής Συνταγογράφησης, υπό το δεδομένο της ευεργετικής ανάλογης επίδρασης της σύγχρονης τέχνης και με τη συνεργασία και άλλων ενδιαφερόμενων αρμόδιων υπηρεσιών και εποπτευόμενων φορέων του ΥΠ.ΠΟ.Α. στη Θεσσαλονίκη.

ΣΥΝΤΕΛΕΣΤΕΣ ΤΗΣ ΔΡΑΣΗΣ:

Εισήγηση και αρχαιολογικός σχεδιασμός δράσης για την ΕΦ.Α.ΠΕ.Θ.: Ευθυμία Ντάφου, αρχαιολόγος.

Διεξαγωγή της δράσης για την ΕΦ.Α.ΠΕ.Θ: Ευθυμία Ντάφου, αρχαιολόγος, Γιάννης Νιαούρης, αρχιτέκτων, Ξενοφών Γιαννάκης, αρχιτέκτων, Χαράλαμπος Τσαγγαλίδης, συντηρητής αρχαιοτήτων.

Σχεδιασμός και διεξαγωγή δράσης για τον MOMus: Χριστίνα Μαβίνη, μουσειολόγος.

Ψυχοθεραπευτική προσαρμογή σχεδιασμού για την Α΄ Ψυχιατρική Κλινική Α.Π.Θ.: Ελένη Παρλαπάνη, Αναπληρώτρια Καθηγήτρια Ψυχιατρικής, Παναγιώτα Καραμούζη, Κλινική Ψυχολόγος, Βασιλική Χολέβα, Κλινική Ψυχολόγος.

Σχεδιασμός Ψυχοθεραπευτικής Αποτίμησης για την Α΄ Ψυχιατρική Κλινική Α.Π.Θ.: Βασιλική Χολέβα, Κλινική Ψυχολόγος.

Συμμετέχον στη δράση επιστημονικό και νοσηλευτικό προσωπικό: Μηνάς Αποστολίδης, Παντελής Βοϊτσίδης, Ιωάννης Διακογιάννης, Παναγιώτα Καραμούζη, Μαρία Κερασίδου, Αντώνης Κυπαρισσόπουλος, Βασιλική Αλίκη Νικοπούλου, Ελένη Παρλαπάνη, Αναστάσιος Συντριβάνης, Βασιλική Χολέβα

Συνημμένως:

α) Έκθεση καταληκτικής δράσης του Εργαστηρίου στο ΜΟΜus (6 φφ.)

β) Έκθεση αποτίμησης της δράσης από την Α΄ Πανεπιστημιακή Ψυχιατρική κλινική Α.Π.Θ. (3 φφ.)

Θεσσαλονίκη, 14η Οκτωβρίου 2022

Για την Εφορεία Αρχαιοτήτων Περιφέρειας Θεσσαλονίκης,

η επιμελήτρια της δράσης

Ευθυμία Ντάφου, ΠΕ Αρχαιολόγων ΥΠ.ΠΟ.Α.